VENDIM
Nr. 484, datë 14.10.2022
[bookmark: _Hlk116294197] 
PËR DISA NDRYSHIME NË RREGULLOREN “PËR PROCEDURAT E DHËNIES DHE RINOVIMIT TË LICENCAVE PROFESIONALE PËR SUBJEKTET JURIDIKE E FIZIKE QË USHTROJNË VEPRIMTARI NË SEKTORIN E FURNIZIMIT ME UJË DHE LARGIMIT E PËRPUNIMIT TË UJËRAVE TË NDOTURA”

Në zbatim të neneve 10, dhe 14 dhe 19, të ligjit nr. 8102, datë 28.3.1996, “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, i ndryshuar, dhe të vendimit të Këshillit të Ministrave nr. 302, datë 11.5.2022, “Për politikat kombëtare për riorganizimin e sektorit të furnizimit me ujë dhe të largimit, trajtimit dhe përpunimit të ujërave të ndotura”, Komisioni Kombëtar Rregullator, duke qenë se riorganizimi i shoqërive UK në Subjekte me Kompetenca të Përbashkëta (SKP-UK), sjell ulje të numrit të shoqërive aktuale njëkohësisht dhe uljen e të ardhurave në buxhetin e ERRU-së, si dhe duke pasur parasysh periudhën kalimtare të transferimit të tyre në SKP-UK:

VENDOSI:

1. Në aneksin nr. 5, të vendimit nr. 29, datë 8.12.2009, i Komisionit Kombëtar Rregullator “Për procedurat e dhënies dhe rinovimit të licencave profesionale për subjektet juridike e fizike që ushtrojnë veprimtari në sektorin e furnizimit me ujë dhe largimit e përpunimit të ujërave të ndotura”, i ndryshuar, pas fjalëve të titullit, sipas kategorive të përcaktuara me VKM-në nr. 958, datë 6.5.2009... shtohet “për shoqëritë UK që ende nuk janë riorganizuar sipas VKM nr. 302, datë 11.5.2022”.
2. Pas aneksit nr. 5, të vendimit nr. 29 datë, 8.12.2009, të Komisionit Kombëtar Rregullator “Për procedurat e dhënies dhe rinovimit të licencave profesionale për subjektet juridike e fizike që ushtrojnë veprimtari në sektorin e furnizimit me ujë dhe largimit e përpunimit të ujërave të ndotura”, i ndryshuar, shtohet aneksi me nr. 5/1 me titull “Sipas kategorive të përcaktuara me VKM-në nr. 958, datë 6.5.2009 për shoqëritë të riorganizuara sipas VKM nr. 302, datë 11.5.2022.
3. Ngarkohen për zbatimin e këtij vendimi të gjitha shoqëritë UK, shoqëritë subjekte me Kompetenca të Përbashkëta Ujësjellës-Kanalizime, si dhe të gjitha strukturat e ERRU-së.
4. Ky vendim hyn në fuqi menjëherë dhe publikohet në Fletoren Zyrtare.

KRYETAR 
Ndriçim Shani

